Մանուել Լանսինի

**Մանուել Լանսինի** (, ), արգենտինացի պրոֆեսիոնալ ֆուտբոլիստ։ Ներկայումս հանդես է գալիս Վեստ Հեմ Յունայթեդի և Արգենտինայի ազգային հավաքականի կազմում։ Խաղում է հարձակվողական կիսապաշտպանի դիրքում։

## Ակումբային կարիերա
### Ռիվեր Փլեյթ
Լանսինին Ռիվեր Փլեյթի ակադեմիայի սան է։ Իր պրոֆեսիոնալ դեբյուտը նշեց 2010 թվականի օգոստոսի 8-ին՝ թիմի մեկնարկային կազմում խաղադաշտ դուրս գալով Տիգրեի դեմ խաղում։ 2011 թվականի հուլիսի 19-ին Լանսինին 1 տարվա վարձավճարով միացավ Ֆլումինենսեին։ Առաջին հանդիպումը Սերիա A-ում անցկացրեց օգոստոսի 17-ին՝ Ֆիգեյրենսեի դեմ խաղում։ Իր առաջին գոլը պրոֆեսիոնալ կարիերայում խփեց օգոստոսի 31-ին՝ Սան Պաուլուի դեմ խաղում։ Մայրցամաքային առաջնություններում իր դեբյուտը արգենտինացին նշեց 2012 թվականի մարտի 14-ին՝ Լիբերտադորեսի գավաթի Սամորայի դեմ խաղում։ Ֆլումինենսեի կազմում Լանսինին անցկացրեց 42 հանդիպում՝ դառնալով 5 գոլի հեղինակ։

2012 թվականի հունիսի 30-ին Լանսինին վերադարձավ Ռիվեր Փլեյթ։ Իր առաջին գոլը Արգենտինայի առաջնությունում խփեց օգոստոսի 6-ին՝ Բելգրանոյի դեմ խաղում։ 2013 թվականի ապրիլի 7-ին նա գոլի և գոլային փոխանցման հեղինակ դարձավ Ռասինգ Ավելյանեդայի դեմ խաղում՝ 2-0 հաշվով հաղթանակ պարգևելով իր թիմին։ Մայիսի 5-ին՝ Բոկա Խունիորսի դեմ խաղում Լանսինին գոլի հեղինակ դարձավ հանդիպման 43-րդ վայրկյանին՝ խփելով Սուպերկլասիկոյի պատմության ամենաարագ գնդակը։ 2012-13 մրցաշրջանում արգենտինացին անցկացրեց 32 հանդիպում՝ դառնալով 9 գոլի և 4 գոլային փոխանցման հեղինակ։

2013 թվականի սեպտեմբերի 8-ին Լանսինին դուբլ ձևակերպեց Տիգրեի դեմ խաղում։ Թիմի ավագի թևկապով նա առաջին անգամ խաղադաշտ դուրս եկավ սեպտեմբերի 16-ին՝ Արսենալ Սարանդիի դեմ խաղում։ Սեպտեմբերի 27-ին արգենտինացին գոլի և գոլային փոխանցման հեղինակ դարձավ Հարավամերիկյան գավաթի ԼԴՈՒ Լոխայի դեմ խաղում՝ օգնելով Ռիվեր Փլեյթին հաղթել 2-0 հաշվով։ 2014 թվականի փետրվարի 16-ին Լանսինին գոլ խփեց Ռոսարիո Սենտրալի դեմ խաղում, իսկ հանդիպումն ավարտվեց 1-1 հաշվով։ Մարտի 30-ին նա գոլի և գոլային փոխանցման հեղինակ դարձավ Բոկա Խունիորսի դեմ խաղում՝ 2-1 հաշվով հաղթանակ պարգևելով իր թիմին։ Ռիվեր Փլեյթի կազմում Լանսինին անցկացրեց 91 հանդիպում՝ դառնալով 13 գոլի ու 14 գոլային փոխանցման հեղինակ և օգնելով ակումբին 2014 թվականին հաղթել Արգենտինայի առաջնությունը։

### Վեստ Հեմ Յունայթեդ
[ձախից|մինի|427x427փքս|Լանսինին [Վեստ Հեմ Յունայթեդ|Վեստ Հեմի կազմում 2015 թվականին]]
2014 թվականի օգոստոսի 8-ին Լանսինին տեղափոխվեց արաբական Ալ Ջազիրա։ Ակումբի կազմում 1 մրցաշրջան հանդես գալուց հետո՝ 2015 թվականի հուլիսի 22-ին արգենտինացին վարձավճարով միացավ Վեստ Հեմ Յունայթեդին։ Իր դեբյուտը նշեց օգոստոսի 6-ին՝ թիմի մեկնարկային կազմում խաղադաշտ դուրս գալով Եվրոպայի Լիգայի որակավորման երրորդ փուլի Աստրա Ջուրջուի դեմ խաղում և այս խաղում դառնալով գոլի հեղինակ։ Առաջին հանդիպումը Պրեմիեր Լիգայում անցկացրեց օգոստոսի 15-ին՝ փոխարինման մտնելով Լեսթեր Սիթիի դեմ խաղում։ Պրեմիեր Լիգայում իր առաջին գոլը խփեց օգոստոսի 29-ին՝ Լիվերպուլի դեմ խաղում։ Հոկտեմբերի 17-ին Լանսինին գոլի և գոլային փոխանցման հեղինակ դարձավ Քրիսթալ Փելասի դեմ խաղում։ 2016 թվականի մարտի 19-ին արգենտինացին գոլ խփեց Չելսիի դեմ խաղում, իսկ հանդիպումն ավարտվեց 2-2 հաշվով։ Մարտի 24-ին Վեստ Հեմը գնեց Լանսինիի լրիվ տրանսֆերը 9 միլիոն ֆունտ ստերլինգի դիմաց՝ ֆուտբոլիստի հետ կնքելով 4 տարվա պայմանագիր։ Իր առաջին մրցաշրջանում նա անցկացրեց 31 հանդիպում՝ դառնալով 7 գոլի և 4 գոլային փոխանցման հեղինակ։

2016 թվականի հոկտեմբերի 15-ին Լանսինին խփեց Քրիսթալ Փելասի դեմ հանդիպման միակ գնդակը՝ 1-0 հաշվով հաղթանակ պարգևելով Վեստ Հեմ Յունայթեդին։ 2017 թվականի հունվարի 21-ին նա 2 գոլային փոխանցում տվեց Միդլսբրոյի դեմ խաղում։ 2017 թվականի փետրվարի 11-ին Լանսինին գոլի հեղինակ դարձավ Վեստ Բրոմվիչ Ալբիոնի դեմ խաղում, իսկ հանդիպումն ավարտվեց 2-2 հաշվով։ Մայիսի 5-ին արգենտինացին գոլ խփեց Տոտենհեմ Հոտսպուրի դեմ խաղում՝ օգնելով իր թիմին հաղթել 1-0 հաշվով։ 2016-17 մրցաշրջանում Լանսինին անցկացրեց 35 հանդիպում առաջնությունում՝ դառնալով 8 գոլի ու 2 գոլային փոխանցման հեղինակ և թիմի ֆուտբոլիստների կողմից ճանաչվելով Վեստ Հեմ Յունայթեդի տարվա լավագույն ֆուտբոլիստ։

2017 թվականի հոկտեմբերի 25-ին՝ Անգլիայի լիգայի գավաթի Տոտենհեմ Հոտսպուրի դեմ խաղում Լանսինին դարձավ 2 գոլային փոխանցման հեղինակ՝ օգնելով Վեստ Հեմին հաղթել 3-2 հաշվով և անցնել մյուս փուլ։ Դեկտեմբերի 16-ին արգենտինացին 3 գոլային փոխանցում տվեց Ստոկ Սիթիի դեմ խաղում՝ 3-0 հաշվով հաղթանակ պարգևելով իր թիմին։ 2018 թվականի հունվարի 13-ին Լանսինին դուբլի հեղինակ դարձավ Հադերսֆիլդ Թաունի դեմ խաղում։ Մայիսի 13-ին նա դուբլ ձևակերպեց Էվերթոնի դեմ խաղում, իսկ հանդիպումն ավարտվեց 3-1 հաշվով։ 2017-18 մրցաշրջանում Լանսինին անցկացրեց 29 հանդիպում՝ դառնալով 5 գոլի և 9 գոլային փոխանցման հեղինակ։

2018 թվականի հունիսին Լանսինին ստացավ խաչաձև կապանների վնասվածք՝ բաց թողելով 9-10 ամիս։ Իր առաջին հանդիպումը վնասվածքից ապաքինվելուց հետո անցկացրեց 2019 թվականի փետրվարի 22-ին՝ փոխարինելով Ֆելիպե Անդերսոնին Ֆուլհեմի դեմ խաղում։

## Միջազգային կարիերա
2016 թվականի հուլիսի 7-ին Լանսինին ընդգրկվեց Արգենտինայի՝ ամառային Օլիմպիական խաղերի համար վերջնական կազմում, սակայն հրաժարվեց մասնակցությունից ծնկի վնասվածքի պատճառով։ Արգենտինայի ազգային հավաքական նա առաջին անգամ հրավիրվեց 2017 թվականի մայիսի 20-ին՝ Բրազիլիայի և Սինգապուրի դեմ խաղերի համար։ Իր դեբյուտը ազգային հավաքականում նշեց հունիսի 9-ին փոխարինելով Էվեր Բանեգային Բրազիլիայի դեմ խաղում։ Հավաքականի մեկնարկային կազմում առաջին անգամ խաղադաշտ դուրս եկավ հունիսի 13-ին Սինգապուրի դեմ ընկերական խաղում։ Իր առաջին գոլը Արգենտինայի հավաքականի կազմում Լանսինին խփեց 2018 թվականի մարտի 23-ին՝ Իտալիայի դեմ խաղում։

2018 թվականի մայիսի 23-ին Լանսինին ընդգրկվեց աշխարհի առաջնությանը համար 23-հոգանոց կազմում, սակայն մարզումների ժամանակ ստացավ ծանր վնասվածք՝ չմասնակցելով առաջնությանը։

## Կարիերայի վիճակագրություն
### Ակումբային վիճակագրություն
*2019 թվականի օգոստոսի 13-ի դրությամբ*

### Միջազգային վիճակագրություն
*2019 թվականի օգոստոսի 13-ի դրությամբ*

### Միջազգային գոլեր

## Նվաճումներ
### Ակումբային

; Ֆլումինենսե

* Սերիա A. 2012

; Ռիվեր Փլեյթ

* Արգենտինայի առաջնություն. Տորնեո Ֆինալ 2014

### Անհատական
* Վեստ Հեմի ֆուտբոլիստների տարվա լավագույն ֆուտբոլիստ. 2016–17

## Ծանոթագրություններ

## Արտաքին հղումներ
* Լանսինիի պաշտոնական Ֆեյսբուքի էջը
* Լանսինիի պաշտոնական Տվիտերի էջը
* Լանսինիի պաշտոնական Ինստագրամի էջը
* Լանսինին transfermarkt-ում
* Լանսինին soccerbase.com-ում
* Լանսինին WhoScored.com կայքում
* Լանսինին Վեստ Հեմ Յունայթեդի պաշտոնական կայքում
* Լանսինին Պրեմիեր Լիգայի պաշտոնական կայքում
* Լանսինին ՈՒԵՖԱ-ի պաշտոնական կայքում

Կատեգորիա:Ալ-Ջազիրա Աբու Դաբիի ֆուտբոլիստներ
Կատեգորիա:Անգլիայի լեգեոներ ֆուտբոլիստներ
Կատեգորիա:Արգենտինայի հավաքականի ֆուտբոլիստներ
Կատեգորիա:Արգենտինացի ֆուտբոլիստներ
Կատեգորիա:Պրեմիեր Լիգայի ֆուտբոլիստներ
Կատեգորիա:Ռիվեր Փլեյթի ֆուտբոլիստներ
Կատեգորիա:Վեստ Հեմ Յունայթեդի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ
Կատեգորիա:Ֆլումինենսեի ֆուտբոլիստներ